## Obvezatne upute V. o glasovanju osoba na službi u oružanim snagama, članova posade pomorskih i riječnih brodova i osoba lišenih slobode

### NN 52/1997 (21.5.1997.), Obvezatne upute V. o glasovanju osoba na službi u oružanim snagama, članova posade pomorskih i riječnih brodova i osoba lišenih slobode

# MINISTARSTVO POMORSTVA, PROMETA I VEZA

### POSEBNE ODREDBE

Na temelju članka 22. stavka 1. toč. 2. Zakona o izboru predsjednika
Republike Hrvatske ("Narodne novine" br. 22/92 i 42/92), Izborno povjerenstvo
Republike Hrvatske propisuje

## **OBVEZATNE UPUTE V**

### **O GLASOVANJU OSOBA NA SLUŽBI U ORUŽANIM SNAGAMA, ČLANOVA POSADA POMORSKIH I RIJEČNIH BRODOVA I OSOBA LIŠENIH SLOBODE**

1. Odredbama članka 34. Zakona o izboru predsjednika Republike Hrvatske
propisano je da birači:

a) na službi u oružanim snagama Republike Hrvatske glasuju na biračkim
mjestima koja će odrediti ministar uprave na prijedlog ministra obrane;

b) koji se kao članovi posade pomorskih i riječnih brodova Hrvatske
trgovačke mornarice na dan izbora zateknu izvan granica Republike Hrvatske,
glasuju na biračkim mjestima koja će odrediti ministar pomorstva, prometa
i veza i

c) lišeni slobode glasuju na biračkim mjestima koja će odrediti ministar
pravosuđa.

Prema citiranoj odredbi članka 34. Zakona o izboru predsjednika Republike
Hrvatske, navedeni ministri donose rješenja o određivanju biračkih mjesta.

2. Biračke odbore na biračkim mjestima iz točke 1. ovih Obvezatnih uputa
imenuju gradska odnosno općinska izborna povjerenstva i to za one pod točkom
1-a) i točkom 1-c), na čijem području se nalazi biračko mjesto, a za one
pod točkom 1-b) na području gdje se nalazi sjedište trgovačkog društva
koje je vlasnik brodova (brodar).

3. Da bi gradska odnosno općinska izborna povjerenstva mogla imenovati
članove biračkih odbora:

- Ministarstvo obrane Republike Hrvatske i nadležna zapovjedništva postrojbi
Hrvatske vojske za koje je određeno biračko mjesto,

- uprave trgovačkih društava - vlasnika brodova na kojima je određeno
biračko mjesto (brodari) i

- Ministarstvo pravosuđa ili uprave ustanove u kojoj se nalaze osobe
lišene slobode,

HITNO će odgovarajućem gradskom odnosno općinskom izbornom povjerenstvu
dostaviti prijedlog imena osoba koje će se imenovati u biračke odbore,
vodeći pri tome računa o odredbi članka 20. stavka 4. Zakona o izboru predsjednika
Republike Hrvatske, da te osobe ne mogu biti članovi niti jedne političke
stranke.

4. Tijela uprave, nadležna za poslove opće uprave, koja vode popise
birača u mjestu prebivališta za osobe na službi u oružanim snagama, članove
posade brodova i osobe lišene slobode, dostaviti će izvode iz popisa birača
za te osobe onim gradskim odnosno općinskim izbornim povjerenstvima, na
čijem se području nalaze biračka mjesta na kojima će glasovati te osobe.

Da bi se ti izvodi iz popisa birača mogli na vrijeme dostaviti nadležnim
izbornim povjerenstvima, zapovjedništva postrojbi Hrvatske vojske, trgovačka
društva - vlasnici brodova koji će se na dan izbora zateći izvan granica
Republike Hrvatske i uprave ustanova u kojoj se nalaze osobe lišene slobode,
dostaviti će HITNO podatke o spomenutim biračima, tijelima uprave nadležnim
za poslove opće uprave koje vode popise birača u mjestu u kojem ti birači
imaju prebivalište.

5. Biračka mjesta za birače na službi u oružanim snagama Republike Hrvatske,
posada brodova Hrvatske trgovačke mornarice i za osobe lišene slobode,
neće se objaviti u oglasima sa popisom biračkih mjesta koja objavljuju
gradska i općinska izborna povjerenstva.

6. Članovi posada pomorskih i riječnih brodova Hrvatske trgovačke mornarice,
koji se na dan izbora zateknu u lukama Republike Hrvatske, mogu glasovati
na biračkim mjestima svoga prebivališta ili na biračkim mjestima luke u
kojoj se nalazi brod, pod uvjetima iz članka 30. Zakona o popisu birača
("Narodne novine", broj 19/92) tj. tako da se privremeno upišu u popis
birača grada ili općine (luke) u kojoj se zateknu, a na temelju potvrde
o upisu u popis birača koju im izdaje tijelo uprave nadležno za poslove
opće uprave koje vodi popis birača.

Klasa: 013-01/97-01/04
Urbroj: 599-97-28
Zagreb, 20. svibnja 1997.

Predsjednik
**Ivan Mrkonjić**, v. r.

Uputa, NN 52/1997-799